
Par Grozījumiem Kriminālprocesa likumā (Projekta ID 26-TA-234)

	Latvijas Universitātes (turpmāk arī – Universitāte) Juridiskās fakultātes Civiltiesisko zinātņu katedras vadītājs, profesors Dr.iur. Jānis Kārkliņš un docents Dr.iur. Pauls Zeņķis kā Universitātes pārstāvji piedalījās Tieslietu ministrijas izveidotajā arestēto kapitāla daļu (akciju) uzraudzības jautājumiem veltītajā darba grupā (turpmāk arī – Darba grupa). Darba grupas ietvaros tika izstrādāts likumprojekts “Grozījumi Kriminālprocesa likumā”, kas pašlaik saskaņošanai iesniegts tiesību aktu portālā (projekta ID 26-TA-234, turpmāk arī – Likumprojekts).[footnoteRef:1]  [1:  Skat.: https://tapportals.mk.gov.lv/legal_acts/902eb1ac-552d-4d28-add1-f1ad9de74a3b ] 

	Izsakām pateicību par Tieslietu ministrijas iniciatīvu arestēto kapitāla daļu (akciju) uzraudzības jautājumu sakārtošanai un iespēju līdzdarboties Darba grupā. Vienlaikus vēlamies vērst Tieslietu ministrijas uzmanību, ka Darba grupā visu tās locekļu starpā tika saskaņots viedoklis, ka attiecībā uz arestētajām kapitāla daļām (akcijām) tiks virzīts “uzraudzības” modelis pretēji sākotnēji piedāvātajam “pārvaldības” institūtam. Tomēr Likumprojekts, pretēji Darba grupā saskaņotajam “uzraudzības” institūtam, lieto jēdzienu “pārvaldība”. Respektējot Darba grupā saskaņoto pieeju turpmākai rīcībai ar arestētām kapitāla daļām, aicinām Tieslietu ministriju Likumprojektā lietoto jēdzienu “pārvaldība” visos locījumos aizstāt ar jēdzienu “uzraudzība” attiecīgā locījumā, attiecīgo pieeju saglabājot arī paredzētajos Ministru kabineta noteikumos. 
	Papildus vēlamies vērst Tieslietu ministrijas uzmanību faktam, ka Darba grupā tika atbalstīts regulējums, kas paredz, ka procesa virzītājs pieprasa, lai uzraugs nomaina atbildīgo darbinieku, kas veic uzraudzības funkcijas, ja atbildīgais darbinieks nepilda vai negodprātīgi pilda savus pienākumus. Ievērojot, ka pienākumu nepildīšana vai negodprātīga izpilde neatbilst nedz arestēto kapitāla daļu (akciju) vērtības saglabāšanas (Likumprojekta) mērķim un var būtiski aizskart arī arestēto kapitāla daļu (akciju) īpašnieka tiesības uz īpašumu, aicinām Tieslietu ministriju Likumprojektā iekļaut Darba grupā atbalstīto Kriminālprocesa likuma 365.1 panta septītās daļas redakciju, ka: “Procesa virzītājs pieprasa, lai uzraugs nomaina atbildīgo darbinieku, kas veic uzraudzības funkcijas, ja atbildīgais darbinieks nepilda vai negodprātīgi pilda likumā noteiktos pienākumus.” Tāpat ievērojot jau iepriekš minēto, ka arestēto kapitāla daļu (akciju) nepienācīga vai negodprātīga uzraudzība būtiski skar arī arestēto kapitāla daļu (akciju) īpašnieka tiesības, ierosinām apsvērt Likumprojektu papildināt ar regulējumu, kas tiesības prasīt uzraugošās personas nomaiņu paredz arī arestēto kapitāla daļu (akciju) īpašniekam un sabiedrībai, kuras kapitāla daļām (akcijām) vai to daļai ir piemērots mantas arests.
	Visbeidzot, ievērojot Likumprojekta būtisko ierobežojumu uz kapitāla daļu (akciju) īpašnieku īpašuma tiesībām, aicinām turpināt diskusijas par mantas arestam pakļautajām kapitāla daļām (akcijām) paredzētās uzraudzības piemērošanas procesa pilnveidošanu, kas pašlaik neparedz mantas arestam pakļauto kapitāla daļu (akciju) īpašnieku uzklausīšanas pienākumu, kā arī mantas arestam pakļauto kapitāla daļu (akciju) realizācijas kārtību un uz Likumprojekta pamata izdodamo Ministru kabineta noteikumu saturu tā, lai tas pēc iespējas atbilstu Darba grupā saskaņotajam attiecībā uz mantas arestam pakļauto kapitāla daļu (akciju) uzraudzību. 
	
Ar cieņu,
Dr.iur. Jānis Kārkliņš
Latvijas Universitātes Juridiskās fakultātes
Civiltiesisko zinātņu katedras vadītājs, profesors

Dr.iur. Pauls Zeņķis
Latvijas Universitātes Juridiskās fakultātes

